Klimov RD-33

Klimov RD-33 je dvojprúdový motor s jednostupňovými turbínami nízkotlakového aj vysokotlakového kompresora s prstencovou spaľovacou komorou, ktorý poháňa moderné ruské nadzvukové stíhacie lietadlo – MiG-29, ale aj Mig-35 a čínsko-pakistanský JF-17 Thunder. Vytvorila ho ruská spoločnosť Klimov v niekoľkých variantoch. 

Prvý prototyp motora bol vyskúšaný v roku 1972, prvé predsériové kusy vyrobili v roku 1976.

Konštrukcia motora 
Kompresor je osový, dvojrotorový, dvojstupňový; nízkotlakové dúchadlo má štyri stupne a vysokotlakový stupeň má deväť stupňov. Vstupné lopatky a lopatky prvých dvoch stupňov vysokotlakového dúchadla sú nastaviteľné. Prstencová spaľovacia komora má 24 víričov so vstrekovacími dýzami. 

Turbína motora je osová, dvojrotorová a dvojstupňová; vysokotlaková jednostupňová turbína je na spoločnom hriadeli s vysokotlakovým kompresorom a nízkotlaková jednostupňová turbína s nízkotlakovým dúchadlom. Obidve turbíny chladí vzduch, ktorý sa odoberá z kompresora. 

Za výstupom z nízkotlakovej turbíny je zmiešavacia komora vnútorného a obtekajúceho prúdu vzduchu. Na ňu sa napája komora prídavného spaľovania s trojstupňovým palivovým kolektorom, ktorý umožňuje regulovanie ťahu motora na režime prídavného spaľovania. Spoľahlivé zapálenie plameňa prídavného spaľovania zabezpečuje prúdová vstrekovacia dýza v hlavnej spaľovacej komore a odstredivá vstrekovacia dýza, prenášajúca plameň k 1. stupňu palivového kolektoru. 

Motor ďalej obsahuje skriňu náhonu agregátu motora KSA, ktorá je pružne spojená s rotorom vysokotlakového kompresora (slúži na prenášanie sily na dynamospúšťač, alternátor, dve piestové palivové čerpadlá NP a na odstredivé palivové čerpadlo DCN), systém automatického regulovania a ovládania (každý motor má svoju páku ovládania POM na ľavom bočnom pulte kabíny), systémom odpúšťania vzduchu, samostatnou obežnou kombinovanou olejovou sústavou s náplňou 10,5 až 11,5 litra oleja IMP-10 a systémom kontroly parametrov. Motory sa spúšťajú pomocou spoločnej jednotky GTDE (je to malý prúdový motor), vstup ktorej je na ľavej strane trupového hrebeňa a výstup na spodnej strane medzi motorovými gondolami. Motory sa môžu spúšťať buď jednotlivo alebo automaticky najskôr pravý a potom ľavý.

Varianty 

 RD-33 :
 RD-33 séria 3 :
 RD-33M :
 RD-33MK :
 RD-33K :
 RD-33-10M :
 RD-33N :
 SMR-95A/B :
 RD-43 :
 RD-93 :
 RD-133

Princíp činnosti (RD-33) 
Prúd vzduchu sa za 4. stupňom ventilátora rozdeľuje na dva prúdy:
 vonkajší prúd postupuje z kompresora bezo zmeny až do zmiešavacej komory 
 vnútorný prúd postupuje do vysokotlakového kompresora, ktorý má 9 stupňov, z toho posledný stupeň má zdvojenú statickú časť; ďalej postupuje do difúzora a komory prídavného spaľovania, kde sa pridáva palivo (pl-6) a zapaľuje, odtiaľ plyny postupujú na turbínu, ktorá je dvojstupňová, chladená (turbína zabezpečuje pohon kompresora a ventilátora), za ňou sa obidva prúdy zmiešajú a idú do difúzora (difúzor rýchlosť prúdu vzduchu znižuje) komory prídavného spaľovania, odtiaľ do komory prídavného spaľovania a do výstupnej regulovateľnej dýzy, ktorá prúd vzduchu zrýchli a vytvorí ťah.

Technické údaje (RD-33) 
 Maximálny ťah bez prídavného spaľovania: 50,4 kN
 Ťah na minimálnom/maximálnom prídavnom spaľovaní: 55/81,42 kN
 Voľnobeh: 1,8 kN
 Spotreba pri max. ťahu: 78,5 kg*kN-1h-1
 Spotreba pri min. prídavnom spaľovaní: 98,4 kg*kN-1h-1
 Spotreba pri max. prídavnom spaľovaní: 209 kg*kN-1h-1
 Max. obrátky nízkotlakového rotora: 11 000 min-1
 Max. obrátky vysokotlakového rotora: 15 500 min-1
 Hmotnosť motora (suchá hmotnosť): 1 055 kg

Zdroje 
BAŠNÝ, Jiří a kol. Publikace Mig-29, 1. vyd. Praha: 4+ v.o.s., 1995. ISBN 80-900708-4-1

Externé odkazy 
 Motory radu RD-33 (po česky)
 Oficiálne stránky výrobcu (po anglicky)
 RD-33 Turbojet engine (po anglicky)

Lietadlové prúdové motory